《挽徐泰初 其一》
清代·刘岩

病中决归计，预以书报家。妻儿怀征人，夜夜占灯花。

不望印悬怀，不希金满车。妻愿见阿夫，儿愿见阿耶。

骨肉苟得完，长饥又何嗟。宁知忽弃捐，旅魂栖天涯。

作者简介：（?—1716）江苏江浦人，原名枝桂，字大山，号无垢。康熙四十二年进士，官编修，以戴名世《南山集》案牵连，隶籍旗下。幼敏慧，以善弈名。工诗文，持论有道学气。有《大山诗集》、《拙修斋稿》、《匪莪堂文集》等。